Man brand self wat meisie laat doodbrand | Maroela Media
'n Man van Bosbokrand in Mpumalanga word vir brandwonde in die hospitaal behandel nadat hy glo sy 23-jarige meisie aan die brand gesteek het.
Volgens brig. Selvy Mohlala, woordvoerder van die polisie, het die voorval Saterdagoggend by Mapulaneng College plaasgevind. "Die man is glo na die meisie se woonstel en na 'n paar minute was daar 'n harde geluid," het Mohlala gesê. "Die man het uit die woonstel gekom en hy was in vlamme gehul. Lede van die gemeenskap kon die vlamme blus." Hy is na 'n hospitaal geneem waar hy later glo erken het dat hy die huis en sy meisie aan die brand gesteek het.
Volgens Mohlala sterk die man in die hospitaal aan onder polisiebewaking. "Die verdagte het brandwonde opgedoen en hy staan tereg op aanklag van moord en brandstigting. Hy sal in die hof verskyn sodra hy herstel het."
Die vrou se naam kan nie bekend gemaak word totdat haar naasbestaandes van haar dood ingelig is nie.
"Ons kan ook nie die verdagte se naam bekend maak totdat hy in die hof verskyn het nie," het Mohlala bygevoeg. "Sy ouderdom kan nog nie bevestig word nie."
Ek hoop hulle sluit hom lewenslank toe. Hy kon soveel meer mense se lewens in gevaar gestel het.
Dis nou letterlik en figuurlik
Lyk my dit is nou die nuutste. Die persoon wie jy dink is lief vir jou, wil jou doodmaak. Mense is siek !!!!!!!